Weekendens Tour de France-fest har både samlet de lokale og givet noget til nogen, der aldrig har været i Thy før.

De gule balloner har mistet pusten, konfettiresterne fylder græsset, og hoppeborgen er tømt for luft. Kalenderen siger mandag efter to dage, der kan beskrives som alt andet end hverdagsagtige. - Jeg har snakket med en dame, der har boet i byen i 35 år, og hun har aldrig oplevet dage som de her to, fortæller Mikkel Aggerholm, der har været initiativtager på weekendens Vingegaard-fejring. Op mod 50 frivillige har sørget for, at en løs idé blev til gul virkelighed på bare fire dage. - Jeg tænkte, at det nåede vi aldrig, men selvom vi er et lille samfund, så kan vi godt hjælpe hinanden og skabe det her, siger Helle Hvelplund, som er formand for Hillerslev Sport, der har også har været medarrangør. Verdenshistorie med afsæt i Hillerslev Festteltet på plænen foran kirken har i weekenden været fyldt til bristepunktet. - Det er en fantastisk oplevelse at se, at der kommer så mange folk og hepper på en dreng, der kommer her fra byen, siger Nicklas Sixhøj, som selv bor i Hillerslev. En anden, som også fandt vej til byen nord for Thisted, var erhvervsminister Simon Kollerup (S), der selv kommer fra Thy. - Som thybo helt ind i hjertet, så er det her en fest. Det er noget vi glædes over og samles om. Det er verdenshistorie, der bliver skrevet med afsæt fra Hillerslev, fastslår erhvervsministeren. - Vi plejer altid at sige lidt for sjov, at man ikke er stolt over at komme fra Thy, man er bare taknemmelig. Men jeg tør godt at sige, at hele det her telt i dag er stolte. Vi er stolte, jeg er stolt. Det Jonas gør lige nu, det er at skrive Danmark og Thy på verdenskortet, sagde Simon Kollerup søndag aften, da han ventede på at skåle i champagne med de andre fremmødte. Oprydning og evaluering Nu er det atter hverdag, og to dages fest er omdannet til konfetti på græsset foran kirken i den lille by nord for Thisted. På programmet står der ikke længere fadøl og storskærm, men oprydning og evaluering. - Det har været over al forventning. Folk er kommet fra nær og fjern. Lige pludselig har vi været noget for nogen, der aldrig har været i Thy før, siger Mikkel Aggerholm. Flere gæster havde kørt i flere timer for at opleve byfesten i Vingegaards barndomsby, og mange fortalte, at storskærmsfesten var sommerferiens bedste oplevelse. - Det er noget, der bliver husket for evigt, siger Helle Hvelplund fra Hillerslev Sport om weekendens gule fest.